**Miren Dobaran Urrutia** (Berango, Bizkaia, 1970) bizkaitar irakasle eta politikaria da. Eusko Jaurlaritzako Hizkuntza Politikako sailburuordea da. 2018tik Euskaraldiaren sustatzaile nagusietarikoa izan da, baita GAITU hizkuntza-teknologien ekintza-planarena ere.

Ikasketak
---------

Euskal Filologiako lizentziaduna da Deustuko Unibertsitatean (1995), eta Itzulpengintza masterra du (1995). Feminismoan ere trebatua da, EHUn: Ikerketa Feministen eta Generokoen masterra (2013) eta Berdintasunerako titulu propioa ditu (2012).

Irakaslea
---------

Euskara-irakasle izan da urte askotan, ikastoletan zein euskaltegietan. hala nola, Kirikiño ikastolan, Lauro ikastolan, Getxoko euskaltegian, Labayru Institutuan, Deustuko Unibertsitatean itzultzailea, eta Uribe Kostako mankomunitateko euskara teknikaria.

Lauro ikastolako (Loiu, Bizkaia) zuzendaria izan zen Haur Hezkuntzan 2013tik 2017ra.

Politikaria
-----------

Hainbat kargu politikotan aritu izan da, batzuetan irakasle lanera itzulita.

### Berangoko alkatea (2000-2007)

Euskara-irakasle lana hainbat ardura politikorekin tartekatu izan du: EAJrekin Berangoko alkate izan zen 2000tik 2007ra. Garai hartan aurrerapauso handiak eman ziren herrian gizarte-kohesioan.

### Euskara Sustapenerako zuzendaria Bizkaiko Foru Aldundian (2008- 2013)

Euskararen Sustapenerako zuzendaria izan zen Bizkaiko Foru Aldundian 2008tik 2013ra. Euskararen erabilera sustatzeko aukerak bultzatu zituen euskalgintzarekin batera. Eskolari esker ume asko euskaldundu da; baina, oraindino, helduen euskalduntze-prozesuan lan handia dago egiteko; eta hortik aurrera, erabilerarako jauzia egitea zen kontua.

Diputazioa utzi zuen Lauro ikastolako zuzendari aritzeko (Loiu, Bizkaia) , eta han zebilen Eusko Jaurlaritzan sartzea proposatu ziotenean.

### Hizkuntza Politika Sailburuordea (2017tik)

2017ko urtarriletik Eusko Jaurlaritzako Hizkuntza Politikako sailburuordea da. Bere taldean beste hauek parte hartu zuten: Josune Zabalak, Ikerketa eta Koordinazio zuzendari; Estibalitz Alkortak Euskara Sustatzeko zuzendari gisa jarraituko du; Joseba Lozanok, Herri Administrazioetan Hizkuntza Normalizatzeko zuzendari; eta Jokin Azkuek, HABEko zuzendari.

Bere egitasmoen artean lau ardatz zituen: euskara-eskolak B2 titulura arte doakoak izatea, euskararen erabileran eta hizkuntza eskubideetan aurrerapausoak ematea, Iparraldearekin eta Nafarroarekin praktika onak elkartrukatzen eta programak adostea.

Eremu sozioekonomikoan euskararen erabilera ezartzeko prozesuan Eusko Jaurlaritza eredugarri izan behar dela aldarrikatu du, lidergoa erakutsi behar duela. Izan ere, Administrazioari dagokio, lehenik, herritarren hizkuntza eskubideak bermatzea eta lan hizkuntza euskara izan dadin sustatzea. Hala, administrazioko langileen % 71k nolabaiteko euskara-ezagutza izanik, euskarak zerbitzu-hizkuntza eta lan-hizkuntza izan behar duela, eta administrazioa gizartearekiko harremanetan, eragile izatea dagokiola ere aldarrikatu du.

Bestalde, DBH bukatzean B2 titulua lortzea ezinbestekoa dela ere aldarrikatu du ikasketa prozesua ondo egiteko eta erabileran eragiteko.

Geruzak proiektuaren babeslea ere izan da. Gazteen eguneroko kezka eta galderetatik abiatuta, euskaraz eta euskaratik, feminismoa, soziolinguistika, kultura eta pentsamendua lantzea helburu duen ikus-entzunezko sorta da.

Euskaraldia
-----------

2018tik Euskaraldiaren sustatzaile nagusietarikoa izan da **Dobaran**.

Euskaraldia 2018an Euskal Herrian euskararen erabileraren alde abiatu zen ekimen bat da, herritar euskaltzaleak aktibatuz hizkuntza ohiturak aldatu asmo dituena. Lehenengo Euskaraldian, guztira, 225.000 lagunek eman zuten izena. Lehen saioaz geroztik, bi urtean behin egiten da: bigarrena 2020an izan zen eta hirugarrena, 2022an.

GAITU: Hizkuntza-teknologien ekintza-plana 2021-2024
----------------------------------------------------

2022ko maiatzean Eusko Jaurlaritzak "GAITU-Hizkuntza Teknologien ekintza plana 2021-2024" aurkeztu zuen, euskara hizkuntza teknologietan integratzea asmo zuena, ingurune digitalean euskararen presentzia eta euskarazko tresnen eta edukien sorkuntza sustatuz. Eusko Jaurlaritzak 25 proiektu laguntzea onartu zituen. Proiektua aurrera ateratzeko kultura eta hizkuntza politika sailak 8 eremu estrategikoetako arduradunekin egin zituen: administrazio elektronikoa, hezkuntza, helduen euskalduntzea, osasungintza, justizia, turismoa, kultura, hedabideak, humanitate digitalak eta liburutegi digitalak eta segurtasuna. **Miren Dobaran**, Eusko Jaurlaritzako Hizkuntza Politikako sailburuordea izan zen planaren eragile nagusietako bat eta berak eman zuen proiektuaren berri.

Erreferentziak
--------------

1. 1 2   «Altzairuzko sabaiari ostikoka» *Berria* 2018-08-19 CC BY-SA 4.0 lizentziapean.
2. 1 2    Dobaran Urrutia, Miren.  (2017). «Irekia Mobile. Hizkuntza Politikarako Kontseilariordea» *www.irekia.euskadi.eus* (Eusko Jaurlaritza) (Noiz kontsultatua: 2019-08-24).
3. ↑   **(Gaztelaniaz)** «Miren Dobaran releva a Patxi Baztarrika en Política Lingüística» *El Diario Vasco* 2016-12-23 (Noiz kontsultatua: 2019-08-24).
4. ↑   «Euskaraldiaren bigarren edizioa aurkeztu dute gaur Baionan | Euskaraldia» *euskaraldia.eus* (Noiz kontsultatua: 2020-09-25).
5. 1 2    PuntuEUS. «"GAITU-Hizkuntza Teknologien ekintza plana 2021-2024"» *Sarean .eus* (Noiz kontsultatua: 2022-11-27).
6. 1 2   **(Gaztelaniaz)** «Miren Dobaran, viceconsejera de Política Lingüística» *Deia* 2016-12-24 (Noiz kontsultatua: 2022-11-26).
7. 1 2 3    «Miren Dobaran Urrutia: "Euskalgintzagaz elkarlanean gabiltza euskara kalean egon dadila bermatzeko" - Berango» *Hiruka.eus* (Noiz kontsultatua: 2019-08-24).
8. ↑    Txoperena Iribarren, Maddi Ane. «Miren Dobaran, berriz Hizkuntza Politikarako sailburuorde» *Berria* (Noiz kontsultatua: 2022-11-26).
9. ↑    «Miren Dobaran Urrutia - Udaltop - Liferay» *Udaltop* (Noiz kontsultatua: 2022-11-26).
10. ↑    «Dobaran: "DBH bukatzean B2 lortzea ezinbestekoa da ikasketa prozesua ondo egiteko eta erabileran eragiteko"» *EITB* 2022-03-25 (Noiz kontsultatua: 2022-11-26).
11. ↑    «Geruzak - Feminismoa, soziolinguistika, kultura eta pentsamendua gazteen artean» *Geruzak* (Noiz kontsultatua: 2022-11-26).
12. ↑    «Hizkuntza Politikako sailburuorde Miren Dobaranek 'Geruzak' proiektuaren aurkezpenean parte hartu du» *www.euskadi.eus* 2022-10-04 (Noiz kontsultatua: 2022-11-26).
13. ↑    «"Hiru gobernuek bakarrik, edo gizarte eragileek bakarrik, ezingo genuke hau antolatu"» *Argia* (Noiz kontsultatua: 2018-11-19).
14. ↑     *Euskaraldia - Miren Dobaran.*  (Noiz kontsultatua: 2022-11-26).
15. ↑   **(Gaztelaniaz)** «Miren Dobaran: «Euskaraldia nos va a unir más, va a generar nuevas complicidades y ahuyentará recelos»» *El Diario Vasco* 2018-10-14 (Noiz kontsultatua: 2022-11-26).
16. ↑    «GAITU: Hizkuntza-teknologien ekintza-plana 2021-2024» *www.euskadi.eus* (Eusko Jaurlaritza) 2022-04-21 (Noiz kontsultatua: 2022-11-27).

Kanpo estekak
-------------

* Miren Dobarani elkarrizketa: Pandemia honek euskararentzat gauza onak ekarri ditzakeela uste dut Berria 2020.12.13

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q56176892
* Commonscat Multimedia: Miren Dobaran

---

 |

* Wd Datuak: Q56176892
* Commonscat Multimedia: Miren Dobaran